Norunn Illevold Giske

Norunn Magnhild Illevold Giske (født 22. april 1935 i Rendalen) er en norsk sangpedagog og kordirigent, bosatt i Trondheim. Hun har opprettet og ledet flere kor. I 2005 ble hun tildelt Kongens fortjenstmedalje i gull for sin innsats.

Liv og virke 
Som fireåring fikk hun sin aller første pianoundervisning av sin mor, som var utdannet organist og arbeidet som dette i Rendalen i mange år. Sin musikkutdannelse har Giske primært fra Musikkonservatoriet i Oslo, der hun begynte da hun var 15 år. Hun studerte orgel med Arild Sandvold, klaver med Borghild Bru og sang med Morten Vatn. Hun ble uteksaminert i 1956 med orgel, klaver og sang som hovedinstrument. I 1958 debuterte hun som skuespiller på Det Norske Teatret, i rollen som Anna i operetten Oh, mein Papa. I 1958–1959 studerte hun sang i Wiesbaden i Tyskland, under Paul Lohmann. Hun har også hatt studieopphold i Stockholm, København og London.

I perioden 1959–1962 bodde hun i Bergen, der hun underviste i sang, kordireksjon og klaver ved Bergen lærerskole. Hun sang i 1962 rollen som Constanze i operaen Bortførelsen fra Seraillet ved den daværende Operaskolen i Bergen.

I 1962 flyttet hun fra Bergen til Trondheim og ble tilknyttet den nystartede musikkundervisningen ved Norges lærerhøgskole. Hun fortsatte å arbeide ved Musikkvitenskapelig institutt, senere Institutt for musikk, ved NTNU, til hun gikk av for aldersgrensen i 2005 som førsteamanuenis. Hun underviste i kordirigering, sang og musikktolkning. 

I flere år (1965–1972) var hun domorganist Ludvig Nielsens «høyre hånd» i Nidarosdomen.

Norunn Illevold Giske er mor til politikeren Trond Giske og musikeren Mari Giske.

Kor 
Norunn Illevold Giske startet sitt første kor i 1966, da Trondheim Symfoniorkester (TSO) trengte et lokalt kor til sine operaproduksjoner. Dette ble starten på TSO-koret, som ble avviklet i 1997. 

I 1976 stiftet hun «Norunn Illevold Giskes Kor», med sangere fra Norges lærerhøgskole. Året etter skiftet de navn til «Trondheim Kammerkor». Koret eksisterte i 34 år og vant flere internasjonale priser, blant annet førstepris for blandakor i Franz Schuberts korkonkurranse i Wien og Montreux Choral Festival. Koret ga også ut seks plater. I 2011 holdt koret sin avskjedskonsert.

Senere startet hun Det Norske Mannskor – og i 1994 Damekoret Embla, som hun selv dirigerte til 2020, da hun etter eget ønske sluttet som korets dirigent, 85 år gammel. Koret har vunnet en rekke internasjonale priser.

Giske har organisert og innstudert kor for TSO i 44 år, fra 1966 til 2010. Etter at TSO-koret ble avviklet i 1997, dannet Giskes tre kor Embla, Trondheim Kammerkor og Det Norske Mannskor grunnstammen i korene som medvirket ved operaoppsetningene og de andre store vokalverkene TSO fremførte frem til 2010. 

Hun har deltatt på flere plateutgivelser, både som utøvende musiker og som dirigent.

Priser og utmerkelser 

 2011: Æresmedlem i Ringve Museums Venner.
 2011: Æresmedlem i Trondheim Kammermusikalske Selskap
 2010: Æresmedlem i Norges Korforbund
 2006: Korprisen fra Norges Korforbund
 2006: Alle-kan-synge-prisen.
 2005: Kongens fortjenstmedalje i gull.
 2001: DrivHuset Olavshallen AS' kulturpris.
 1999: Trondheim kommunes kulturpris
 1997: Adresseavisens hedersrose.
 1995: Æresmedlem i FONOKO (Foreningen norske kordirigenter)

Referanser og fotnoter

Kilder 
 
  (e-bok fra bokhylla.no)
  (e-bok fra bokhylla.no)

Eksterne lenker 

 

Norske dirigenter
Kongens fortjenstmedalje i gull
Personer fra Rendalen kommune